Abraham Larsen

Abraham Emil Larsen (1880–1960) var en norsk forretningsmann og konsul. Han var en av pionerene i den sørafrikanske hvalfangsten som ble etablert under industrialiseringen av hvalfangsten på begynnelsen av 1900-tallet. 

Larsen var født i Spind i Vest-Agder, og var sønn av Abraham Larsen Bjørnevaag (1846–1931) og Johanne Emelie (1849–1927, født Berntsen). Han emigrerte til Sør-Afrika som sekstenåring, der han etablerte han seg som byggmester og entreprenør. 

Sammen med fetteren Jacob J. Egeland grunnla han i 1909 selskapet Union Whaling and Fishing Company Ltd. Selskapet startet fangsten i 1910 fra en landstasjon ved Bluff, nær Durban. Union Whaling var i virksomhet helt fram til 1975. Fra 1936 til 1957 deltok selskapet i den pelagiske fangsten i Sørishavet, blant annet med de flytende hvalkokeriene «Uniwaleco» og «Abraham Larsen».

I 1930 ble Larsen konsul for Finland, og i 1946 norsk konsul i Durban. Han var sentral i det norske miljøet i Sør-Afrika, og var i mange år formann i den norske kirke i Durban. Han stod også for byggingen av en ny misjonskirke i Umbonambi, der svigerfaren Sven Eriksen i mange år var misjonspreset. Larsen fikk også bygget nytt bedehus på hjemplassen Spind.

Abraham Larsen ble en svært velstående mann og investerte sin formue i blant annet i sukker- og trelastindustrien. Han ble i 1930 utnevnt til ridder av St. Olavs Orden og i 1950 forfremmet til kommandør.

 Referanser 
«Dødsfall: En av den mest fremstående nordmenn i Sør-Afrika, konsul Abraham E. Larsen i Durban, er død, 80 år gammel». Aftenposten, 14. september 1960.
«Abraham Larsen død». Sandefjords Blad, 13. september 1960.

 Eksterne lenker 
 Dag Ingemar Børresen: Norsk Hvalfangst i Afrika
 lardex.net: «Den siste hvalfangeren» 

Kategori:Norske hvalfangere
Kategori:Konsuler
Kategori:Kommandører av St. Olavs Orden
Kategori:Norske migranter
Kategori:Migranter til Sør-Afrika
Kategori:Personer fra Farsund kommune
Kategori:Personer fra Durban